Document ID: 31993R3274

ΚΑΝΟΝΙΣΜΟΣ (ΕΚ) αριθ. 3274/93 ΤΟΥ ΣΥΜΒΟΥΛΙΟΥ της 29ης Νοεμβρίου 1993 που παρεμποδίζει την παροχή ορισμένων προϊόντων και υπηρεσιών στη Λιβύη
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 228Α,
τη κοινή θέση που υιοθετήθηκε από το Συμβούλιο της Ευρωπαϊκής Ένωσης στις 22 Νοεμβρίου 1993,
την πρόταση της Επιτροπής,
Εκτιμώντας:
ότι η Κοινότητα εξέδωσε τον κανονισμό (ΕΟΚ) αριθ. 945/92 του Συμβουλίου της 14ης Απριλίου 1992 (1), σύμφωνα με το ψήφισμα 748 (1992) του Συμβουλίου Ασφαλείας των Ηνωμένων Εθνών-
ότι το Συμβούλιο Ασφαλείας των Ηνωμένων, λαμβάνοντας υπόψη το γεγονός ότι η Λιβύη εξακολουθεί να μη συμμορφώνεται προς τα ψηφίσματα του 731 (1992) και 748 (1992) και ενεργώντας στα πλαίσια του κεφαλαίου VII του Χάρτη των Ηνωμένων Εθνών, στο ψήφισμα του 883 (1993), της 11ης Νοεμβρίου 1993, αποφάσισε την παράταση των μέτρων τα οποία έχουν αποφασισθεί στο ψήφισμά του 748 (1992)-
ότι η Κοινότητα, για λόγους διαφάνειας, αποφάσισε να ενσωματώσει τα πρόσθετα μέτρα, σε μία και μόνο κοινοτική πράξη-
ότι υπό τις συνθήκες αυτές ο κανονισμός (ΕΟΚ) αριθ. 845/92 μπορεί να καταργηθεί-
ότι η κοινοτική νομοθεσία, σύμφωνα με τα ψηφίσματα 748 (1992) και 883 (1993) του Συμβουλίου Ασφαλείας των Ηνωμένων Εθνών, δεν θα πρέπει να θίγει ορισμένες υπηρεσίες αεροπορικών μεταφορών δικαιολογούμενων λόγω σημαντικών ανθρωπιστικών αναγκών ούτε να παρακωλύει τον εφοδιασμό με κάποια είδη έκτακτης ανάγκης καθώς και με υλικό και υπηρεσίες άμεσα σχετιζόμενες με τον έλεγχο εναερίου κυκλοφορίας για την πολιτική αεροπορία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Δεν χορηγείται άδεια απογείωσης, προσγείωσης ή διέλευσης υπεράνω του εδάφους της Κοινότητας σε κανένα αεροσκάφος, που πρόκειται να προσγειωθεί στο έδαφος της Λιβύης ή που έχει απογειωθεί από το έδαφος της χώρας αυτής.
2. Ωστόσο, χορηγείται άδεια σε περίπτωση που η συγκεκριμένη πτήση έχει εγρκιθεί για λόγους σημαντικής ανθρωπιστικής ανάγκης από την επιτροπή τη συγκροτούμενη δυνάμει της παραγράφου 9 του ψηφίσματος 748 (1992) του Συμβουλίου Ασφαλείας των Ηνωμένων Εθνών.
Άρθρο 2
1. Απαγορεύονται οι δραστηριότητες και η λειτουργία όλων των γραφείων της εταιρείας "Libyan Arab Airlines", και τα γραφεία αυτά κλείνουν ολοσχερώς.
2. Απαγορεύεται οποιαδήποτε εμπορική συναλλαγή με την εταιρεία "Libyan Arab Airlines", περιλαμβανομένης της αποδοχής ή της μεταβίβασης των εισιτηρίων ή άλλων εγγράφων εκδιδόμενων από την εταιρεία αυτή.
Άρθρο 3
1. Απαγορεύεται η προμήθεια ή η παράδοση στην Λιβύη, άμεσα ή έμμεσα, των προϊόντων ή/και των υπηρεσιών που αναφέρονται στο παράρτημα του παρόντος κανονισμού.
2. Η προμήθεια ή παράδοση στη Λιβύη των αγαθών ή/και υπηρεσιών αυτών μπορεί να επιτραπεί από τις αρμόδιες αρχές των κρατών μελών όταν η τελική χρήση αυτών διαφέρει από τις χρήσεις που περιγράφονται στο παράρτημα του παρόντος κανονισμού.
3. Τα κράτη μέλη ενημερώνονται αμοιβαία και ενημερώνουν την Επιτροπή εντός 30 ημερών όσον αφορά τις επιτρεπόμενες βάσει της παραγράφου 2 εξαγωγές προς τη Λιβύη.
Άρθρο 4
1. Η κυβέρνηση και οι δημόσιες αρχές της Λιβύης καθώς και οι εμπορικές, βιομηχανίες και κοινωφελείς επιχειρήσεις που ευρίσκονται αμέσως ή εμμέσως στην κατοχή ή έλεγχο της κυβέρνησης ή των λυβικών δημοσίων αρχών είτε ενός ελεγχομένου φορέως, θα δύνανται να διαθέτουν κεφάλαια ή άλλους χρηματοδοτικούς πόρους προερχόμενους από την εκ μέρους τους πώληση ή προμήθεια πετρελαίου ή πετρελαιοειδών, περιλαμβανομένου του φυσικού αερίου και των προϊόντων αυτού, και γεωργικών προϊόντων λυβικής προέλευσης που έχουν εξαχθεί πριν από την 1η Δεκεμβρίου 1993, εφόσον τα κεφάλαια αυτά κατατίθενται σε ειδικούς προς τούτο τραπεζικούς λογαριασμούς.
2. Η διάταξη αυτή θα τεθεί σε εφαρμογή από τα κράτη μέλη τα οποία θα ενημερώνονται αμοιβαία και θα ενημερώνουν την Επιτροπή σχετικά με τα μέτρα που λαμβάνονται προς το σκοπό αυτό.
Άρθρο 5
Ο παρών κανονισμός εφαρμόζεται παρά τα τυχόν δικαιώματα ή υποχρεώσεις που παρέχονται ή επιβάλλονται από διεθνείς συμφωνίες, συμβάσεις ή άδειες παρεχόμενες πριν από την 1η Δεκεμβρίου 1993.
Άρθρο 6
Ο παρών κανονισμός εφαρμόζεται στο εσωτερικό του εδάφους της Κοινότητας, περιλαμβανόμενου του εναερίου χώρου της, καθώς και σε κάθε αεροσκάφος ή πλοίο υπαγόμενο στη δικαιοδοσία κράτους μέλους, σε κάθε φυσικό πρόσωπο, οπουδήποτε ευρισκόμενο, που είναι υπήκοος κράτους μέλους και σε κάθε νομικό πρόσωπο, οπουδήποτε ευρισκόμενο, που έχει καταχωρηθεί ή έχει συσταθεί με βάση τη νομοθεσία κράτους μέλους.
Άρθρο 7
Κάθε κράτος μέλος καθορίζει τις κυρώσεις τις επιβαλλόμενες σε περίπτωση παράβασης του παρόντος κανονισμού.
Άρθρο 8
Ο κανονισμός (ΕΟΚ) αριθ. 945/92 καταργείται.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Δεκεμβρίου 1993, από τις 00.01 "Eastern Standard Time" Νέας Υόρκης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Νοεμβρίου 1993.

Labels: 1
5
8
3
18